
๏ หาอะไรในเมืองรุ่งเรืองแสง
อันล้วนแหล่งบันเทิงลุ่มเหลิงสี
พร้อมทั้งเสียงขับร้องก้องดนตรี
พาชุ่มชื่นชีวีมิเว้นวัน
๏ ผู้แสดงร่ายรำและขับร้อง
ท่วงทำนองสื่อไปให้สุขสันต์
ปีแล้วเล่าเฝ้าขลุกทุกคืนวัน
ผู้รำร่ายร่วงขันธ์ไปกี่คน
๏ นักร่ายรำรุ่นใหม่ดูใสสด
แสดงบททันสมัยชวนให้สน
ส่วนผู้ชมก็ชมถมใจตน
พอกตัณหาห่อล้นระเริงกาม

๏ หาอะไรในจอจ่อใจจด
มีเรื่องราวทั้งหมดมิอาจห้าม
ทั้งเรื่องมืดเรื่องสว่างกระจ่างความ
เรื่องจริงลวงโลกงามและรุนแรง
๏ เป็นความรู้ที่รู้จากผู้อื่น
มิใช่ตื่นจิตเห็นเป็นรู้แจ้ง
เป็นรู้เพียงทั่วไปไม่เปลี่ยนแปลง
อันกิเลสมิได้แล้งเพราะรู้จำ
๏ มีแต่เพิ่มความอยากลากใจหลง
มิรู้ปลดรู้ปลงรึอิ่มหนำ
สิ่งที่เห็นสิ่งที่หาพามืดดำ
ดุจยื่นคอให้ขย้ำขยอกกลืน

๏ หาอะไรในป่าภูผาถ้ำ
ทิวทัศน์ชวนดื่มด่ำน้ำตกดื่น
ดารดาษดาวไสวในท่ามคืน
ป่าไม้ชื่นชวนชิดสนิทไพร
๏ บ้างมาเสพดื่มด่ำธรรมชาติ
อันพิลาสรูปร่างต่างเมืองใหญ่
อันต่างจากจอแสงแหล่งรู้ไกล
หาสิ่งใหม่เพื่อเห็นเป็นขวัญตา
๏ แต่ก็เพียงพบเห็นเป็นประสบ
มิอาจพบสุขแท้เมื่อแลหา
กี่ขุนเขากี่น้ำตกกี่พนา
ก็ดินน้ำลมฟ้าและไฟควัน

๏ หาอะไรในโลกในชีวิต
สิ่งที่หาช่วยลิขิตดำรงขันธ์
ให้คงอยู่ได้ไหมในชั่วกัลป์
ให้สุขมั่นได้ไหมไร้เปลี่ยนแปร
๏ เรามองหาอะไรในบัดนี้
หาโลกีย์มาเสริมเพียงเพิ่มแผล
หรือหามรรคหาวิมุตติสุดตาแล
เพื่อสุขแท้ดับสิ้นถิ่นเกิดตาย
๏ หาอะไรอยู่นั่นปล่อยกาลล่วง
มัจจุราชคอยทวงทวีหมาย
อัสสาสะปัสสาสะประคองกาย
จะดับหายวันนี้มีใครรู้

๏ หาอะไรไยไม่มาหาดวงจิต
อันเลิศแท้วิสิฐสิ้นอดสู
หาอะไรในชีวิตพินิจดู
หาอย่างผู้ประเสริฐดังเกิดไหม ๚ะ๛

